Buxoro va To‘rtko‘lda yer sotmoqchi bo‘lgan kadastr sobiq mutaxassisi hamda fuqaro ushlandi

Buxoro shahri va Qoraqalpog‘istonning To‘rtko‘l tumanida yerni noqonuniy sotmoqchi bo‘lgan shaxslar ushlandi, deya xabar bermoqda Bosh prokuratura huzuridagi Iqtisodiy jinoyatlarga qarshi kurashish departamenti.
Departamentning To‘rtko‘l tumani bo‘limi tomonidan DXX va IIV bilan o‘tkazilgan tezkor tadbirda, fuqaro Sh.A. boshqa bir fuqaro F.ning ishonchiga kirib, tuman hududidan 10 sotix yer maydonini ajratib berilishini ijobiy hal qilib berishni 10 000 AQSH dollariga kelishib, shundan 9 500 AQSH dollarini olgan vaqtida ashyoviy dalillar bilan ushlangan.
Xuddi shunday, departamentning Buxoro viloyati boshqarmasi tomonidan o‘tkazilgan tezkor tadbirda, Davlat kadastrlari palatasining Buxoro viloyat boshqarmasi sobiq mutaxassisi S.K. fuqaro N.ning ishonchiga kirib, o‘z xizmat faoliyati davomida Buxoro shahar hokimligi zaxirasidan 1 sotix yer maydonini rasmiylashtirib berish evaziga 2 000 AQSH dollarini qo‘lga kiritgani aniqlanib, tadbir jarayonida 100 AQSH dollarini qaytargan vaqtida ashyoviy dalillar bilan ushlangan.
Mazkur holatlar yuzasidan Jinoyat kodeksining 168-moddasi (firibgarlik) bilan jinoyat ishlari qo‘zg‘atilib, tergov harakatlari o‘tkazilmoqda.